Só het SA nog lang pad om te loop, sê OB | Netwerk24
Deur Philda Essop 28 April 2018 00:00
Adv. Busisiwe Mkhwebane Foto: Morapedi Mashashe
Die groot pop met die gesig van Panyaza Lesufi, LUR vir onderwys in Gauteng, wat aan 'n boom gehang is, is 'n teken van die "lang pad" wat Suid-Afrika nog het om te stap.
Dit roep beelde op van 'n verlede waarheen die land nie wil terugkeer nie, het adv. Busisiwe Mkhwebane, openbare beskermer, Vrydag in haar Vryheidsdagtoespraak in Masiphumelele, by Vishoek, gesê. Sy het ook verwys na die "ontstellende voorval" waarin Vicki Momberg in die hof skuldig bevind is weens gebruik van die k-woord.
"Ons het steeds 'n lang pad om te stap. Ons moet as 'n span aan die voorvalle werk. Ons wil nie hê dat die bose stelsels van kolonialisme en apartheid moet terugkeer nie. Ons moenie toelaat dat voorvalle soos dié terugkom nie," het sy gesê.
Mkhwebane het ná haar toespraak gesê Suid-Afrika behoort vorentoe te beweeg. "Ons pleit by almal om te verseker dat ons as mense leef, ongeag van ons kleur of afkoms, want dit (die voorvalle) roep verskriklike herinneringe by baie van ons op."
Haar uitspraak volg nadat die sogenaamde Lesufi-pop Woensdag voor die kantore van die onderwysdepartement aan 'n boom gehang is. Daar was ook 'n plakkaat waarop Lesufi beskuldig is dat hy Afrikaans verkrag.
Panyaza Lesufi, Gautengse LUR vir onderwys.Foto: Themba Makofane
Een van die mans wat die pop daar opgehang het, het ontken hy is rassisties. Die groep waarvan hy deel is, is omgekrap omdat hulle al twee maande wag dat die departement reageer op 'n memorandum oor die "vernietiging" van Afrikaans in skole.
Nomvula Mokonyane, minister van kommunikasie, het Donderdag namens die kabinet gevra dat patriotiese wit mense hulle moet uitspreek teen sulke voorvalle.
Ook die ANC in Gauteng, asook die Suid-Afrikaanse Demokratiese Onderwysersunie (Sadou) in Gauteng, het die voorval vroeër veroordeel, terwyl die EFF 'n beroep op die polisie gedoen het om mense in hegtenis te neem en te vervolg.
)Prof. Ben Turok, voormalige ANC-LP, wat ook by die geleentheid in Masiphumelele gepraat het, het plaaslike inwoners aangemoedig om op te staan, hul stemme te verhef en op gelyke geleenthede aan te dring. Hulle behoort by die omliggende gemeenskappe soos Noordhoek en Capri om hulp aan te klop om Masiphumelele te help ophef, het hy gesê.
Turok het na die groot ongelykhede tussen die township en die omliggende gebiede verwys en het die Kaapse stadsraad daarvan beskuldig dat hy nie vir Masiphumelele omgee nie.